als_Latn dik_Latn sag_Latn
Kryetari i Komisionit Parlamentar të Ligjeve dhe deputeti i PD-së, Ilir Rusmali është goditur me grushte ditën e djeshme vetëm pak metra larg Parlamentit nga një ish-i përndjekur politik.
Ata ndodheshin përpara selilës së ish- të përndjekurve politikë ku kishin zhvilluar ceremoninë mortore të një shokut të tyre, i cili kishte vdekur dhe trupi kishte qëndruar rreth 20 ditë në morg pasi shteti nuk e varroste. Njeriu që ka goditur Rusmalin me grusht është Lirak Bejko, i cili është arrestuar nga policia. Ndërkohë miku i tij, edhe ai i përndjekur politik, Gjergj Ndreca është shoqëruar në komisariat me akuzën e kundërshtimit të punonjësve të policisë.
Grusht Ilir Rusmalit, arrestohet i perndjekuri
Incidenti
Kryetari i Komisionit të Ligjeve Ilir Rusmali u godit me grusht nga një ish i përndjekur gjatë ndërprerjes së seancës plenare. Teksa po kthehej me kolegun e tij Fatos Hoxha nga një kafe, Rusmali është gjendur përpara të përndjekurve. Ngjarja ndodhi në rrugën mes godinës së ish të përndjekurve dhe godinës së Parlamentit. Një nga të përndjekurit u shkëput nga turma dhe me vrap shkoi tek dy deputetët demokratë. Ai zgjodhi të godasë Ilir Rusmalin dhe jo deputetin Fatos Hoxha. Sipas hetuesve, Rusmali është zgjedhur nga i përndjekuri edhe për faktin se i ati Çajup Rusmali ka qenë anëtarë i strukturave kryesore të PPSH-së në kohën e komunizmit. Goditja e gjeti të papërgatitur deputeti Rusmali. Por dhuna mund të kishte qenë edhe më e madhe nëse nuk do të kishin ndërhyrë forcat e policisë, të cilat ndodheshin aty. Kryetari i Komisionit të Ligjeve nuk preferuar të flasë pas rrahjes, po ka kërkuar që ta kalojë në heshtje. Madje ai është kthyer në seancën plenare duke mos e komentuar ngjarjen. Të njëjtën gjë ka bërë edhe kolegu i tij, Fatos Hoxha. Në fund të seancës ngjarja është mësuar nga policia dhe më pas nga deputetët demokratë.
Policia
Policia ka arrestuar dje dy ish- të përndjekurit politik të dyshuar si autorë për goditjen e deputetit të Partisë Demokratike, Ilir Rusmali. Lirak Bejko dhe Gjergj Ndreca, të dy ish- të përndjekur politikë, u arrestuan nga zyra e hetimit të krimeve e komisariatit nr.1, me akuzën e goditjes dhe fyerjes së personaliteteve të larta shtetërore. Të dy personat u dërguan në ambientet e komisariatit nr.1, ku fillimisht u morën në pyetje nga hetuesit. Asnjë prej tyre nuk ka dhënë shpjegime, apo sqarime se përse ata kishin goditur Rusmalin me grushte. Sipas hetuesve dyshimet e tyre, mbi incidentin dhe agresionin e dy ish- të përndjekurve qëndron në faktin se ata vazhdimisht kanë shprehur papajtueshmërinë e tyre me shpërblimet e papërfituara nga qeveria, për vitet e vuajtura në burg gjatë periudhës së komunizmit. Hetuesit thanë për “Shekullin” se gjatë marrjes së dy personave në pyetje ata nuk kanë nxjerrë ndonjë pretendim apo shkak. Pas marrjes së tyre në pyetje, specialistët e zyrës së hetimit dhe parandalimit të krimit në komisariatin nr.1, iu komunikuan dy të ndaluarve e goditjes dhe fyerjes për shkak të detyrës, e zyrtarëve të lartë shtetërorë.
Bejko: Përse godita Ilir Rusmalin
Të përndjekurit ishin mbledhur përpara selisë së shoqatës së tyre, e cila ndodhet vetëm pak metra larg Parlamentit për të zhvilluar ceremoninë mortore të Grigor Zaharisë, një ish i përndjekur, i cili prej 20 ditësh kishte mbetur në Morgun e Tiranës pasi nuk kishte të afërm për ta varrosur. Ai vetë nuk kishte lënë para dhe për këtë arsye trupi kishte mbetur në dorë të shtetit. Arkivoli me trupin e Zaharisë ishte vendosur në oborrin pranë selisë së shoqatës dhe vetë të përndjekurit kryen një protestë të vogël ku shprehën indinjatën për shtetin që nuk u kujdes për varrimin e Zaharisë. Vetë Lirak Bejko ka thënë në polici pas ngjarjes se ka goditur Rusmalin për shkak të neglizhencës së shtetit ndaj të përndjekurve. “Shoku ynë kishte 20 ditë në morg. Ne nuk kishim me çfarë a varrosnim. Ai vetë nuk kishte lënë lek që të varrosej dhe ishte në atë gjendje në një kohë kur qeveria duhet ti kishte dhënë dëmshpërblimin për ditët e kaluara në burg”,- u ka thënë hetuesve Lirak Bejko.
Kush është i përndjekuri Gjergj Ndreca
“Një vend ku fitojnë e janë ende në pushtet ata që na vranë e persektuan. Një vend ku ndihesh i huaj, pasi fitojnë vetëm hajdutët, … Nëse Baroso do të na kishte takuar në Qafë të Barit dhe do të shihte se si njerëzit që na thyen kurrizin dikur e na torturuan janë ulur sot në poltrone të larta të vendit si do të ndihej vallë?”, shprehej afro një vit më parë ish-i burgosuri politik dhe sekretari i përgjithshëm i Shoqatës për Rehabilitim, Drejtësi dhe Dinjitet, Gjergj Ndreca. Ndreca personalisht kishte kohë që “godiste” edhe me mënyra të tjera rebeluese; me akuza dhe pakënaqësi në shtyp, duke kërcënuar dhe bërë përpjekje organizative për grevë urie deri në Bruksel, e duke hyrë edhe i vetëm fare në një grevë urie tre muaj pas kësaj tek oborri i Selisë së Ish-të Përndjekurve Politikë në Tiranë. E duke e bërë atë që ndodhi dje në parlament gati një incident të paralajmëruar. Jo vetëm mllef i grumbulluar në dekada komunizëm e burgosje e tortura, por i amplifikuar keqaz sidomos dy vitet e fundit 2010-2011.
Mllefi i amplifikuar në 2010- 2011
Në fund të vitit 2010 ishte pikërisht Gjergj Ndreca, nismëtari kryesor dhe më aktiv, që ideonte, një grevë urie në Bruksel, duke pasur postin e sekretarit të përgjithshëm të Shoqatës për Rehabilitim, Drejtësi dhe Dinjitet. Bashkë me Xhafer Agaraj, kryetari 82-vjeçar i shoqatës, Fatmir Lamajn dhe Bedri Blloshmin, vëllai i poetit të pushkatuar Vilson Blloshmi, zunë faqen e parë të gazetës ‘Shekulli’ në ditët e para të dhjetorit 2010. Duke renditur një mal me pakënqësi si ekonomike, ashtu edhe të të tjera aspekteve të trajtimit të tyre, pasi ndjehen ‘tashmë në një tjetër komunizëm’.
“Edhe po na rrahën, neve na kanë rrahur komunistët në Qafë të Barit, Spaç, Burrel. Na e kanë thyer kurrizin, kështu që nuk kemi frikë. Jemi të frymëzuar që të çojmë në vend amanetin e bashkëvuajtesve tanë”, mbështeste ish-i përndjekuri politik, anëtar tjetër i shoqatës, Fatmir Lamaj.
Por ka dhe një këndvështrim tjetër, ai familjar. ‘Shumë i drejtë dhe kokëkrisur. Do më hapë probleme ky. S’mendon për fëmijët”, do të rrëfente herë pas here shqetësimin për Gjergjin, Merita, bashkëshortja e tij, nëna e katër fëmijëve, që këto ditë sheh nga ekrani të tjera pranga për bashkëshortin e saj.
I vetëm në një grevë urie
U fut edhe i vetëm në një grevë urie. ‘Më i papërmbajturi’, ‘më i drejti’, siç e quajnë shpesh dhe bashkëvuajtësit e tjerë mori një ditë prilli të vitit që shkoi një krevat, dyshek e jorgan dhe ashtu i çartur në idetë e veta u fut në një grevë urie, duke qëndruar ditë-natë në oborrin e Selisë së ish-të persekutuarve, i vizituar nga miqtë e tij që e përkrahën me fjalë, por jo duke bërë të njëjtin akt. Përpiloi një listë me kërkesa ndaj qeverisë, ndër të cilat kryesore ishte kompensimi i të përndjekurve politikë sipas ligjit.
Emri i Rusmalit, i paralajmëruar
Gjergji dhe krerët e tjerë të kryesisë kishin shpesh në gojë emra ‘pinjollësh të komunizmit’, siç i quanin ata. Një nga të cilët edhe Ilir Rusmali. Ja se si shprehet në një intervistë të asaj periudhe Bedri Blloshmi, tjetër anëtar i kryesisë së Shoqatës për Rehabilitim, Drejtësi dhe Dinjitet: “Me ligjin e ri dhe të turpshëm që nxori Ilir Rusmali, djali i sekretarit të I-rë të rrethit të Elbasanit, Çajup Rusmali, na zbritet vlera e letrave me vlerë dhe vlera e shtëpisë. Ndërkohë që ende nuk është shfuqizuar ligji i mëparshëm, ai që na i ka dhënë shtëpitë falas, unë ndërkohë jam duke paguar shtëpinë, që dikur ma dhanë falas. Zëre se jam me qira.” (Shekulli / Lezha.eu)
als_Latn als_Latn als_Latn ita_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn